Vihreiden kansanedustaja ja entinen puheenjohtaja Ville Niinistö kertoo kehottaneensa puoluetoveriaan Jyrki Kasvia toimimaan avoimemmin Länsimetro-yhtiössä.

”Olen sanonut Jyrkille, että tämä on hiton kiusallista. Siellä sinä istut vanhana avoimuuspoliitikkona ja selittelet, että miksi jotain ei voida julkistaa.”

Kasvi on Länsimetro Oy:n hallituksen jäsen. Yhtiö on kieltäytynyt antamasta hallituksen pöytäkirjoja toimittajille. Toimittajat ovat halunneet selvittää muun muassa, millä tavalla poliitikkojen miehittämä hallitus on itse toiminut hankkeessa, jonka budjetti ja aikataulu ovat venyneet rajusti.

Vaikka kyse on täysin julkisin varoin tehtävästä hankkeesta, asiakirjajulkisuuteen velvoittava julkisuuslaki ei päde osakeyhtiöihin. Länsimetro on vedonnut salaamisessa muun muassa resurssipulaan ja osakeyhtiölakiin.

”En tunne yksityiskohtia, onko osakeyhtiölaissa jotain absoluuttisia esteitä, että jotain ei voi julkistaa. Olen sanonut Jyrkille, että yritä julkistaa kaikki, mikä suinkin vain on mahdollista.”

Tampereen yliopiston yritysjuridiikan professori Veikko Vahtera arvioi syksyllä 2016 Ylen haastattelussa, että laki ei muodosta estettä avoimuudelle. ”Osakeyhtiölaki ei tässä toimi perusteena sille, etteikö omistaja voisi ajaa parempia ja avoimempia julkistamiskäytäntöjä läpi. Ongelma on enemmän huonoissa käytännöissä.” ”Sarasvuon kanssa puhuimme siitä, mitä maalle pitäisi tehdä. Se oli hyvä keskustelu.”

NIINISTÖ vieraili Suomen Kuvalehden Facebook-livelähetyksessä, jossa keskusteltiin eduskunnan vierailijatiedoista ja poliittisen päätöksenteon avoimuudesta. Tallenne lähetyksestä on katsottavissa SK:n Facebook-sivuilla ja tämän jutun lopussa.

Lähetyksessä silputtiin myös vierailijatietoja, joiden pohjalta laaditusta tietokannasta Suomen Kuvalehti on julkaissut laajan juttupaketin.



Tietokanta ulottuu huhtikuuhun 2017. Sen jälkeen eduskunta ryhtyi tuhoamaan vierailijatietojaan aina päivän päätteeksi. Se ei ole päästänyt toimittajia tutustumaan tietoihin ennen tuhoamista.

Lokakuun 12. eduskunnan kansliatoimikunta päätti lieventää käytäntöään.

Jatkossa eduskunta luovuttaa yhden päivän vierailijatiedot kerrallaan niitä pyytäville. Edellytyksenä on, että tietopyyntö tehdään saman päivänä aikana. Jos pyyntöjä ei tule, tiedot tuhotaan jatkossakin päivittäin.

NIINISTÖ haluaisi, että vierailijalistat olisivat julkisia, muutamin poikkeuksin.

”Jos on vaikka pakolaisia, joilla on omaan lähtömaahansa liittyivä ihmisoikeushuolia, sellaisten henkilöiden nimen tuleminen julki voi vaarantaa heidän oikeusturvaansa. Toinen ryhmä on ihmisten sukulaiset ja ystävät. Ei heidänkään nimien julkistaminen ole välttämättä tarpeen.”

Lähetyksessä käytiin läpi myös Niinistön omia vieraita vuoden ajalta.

Hän oli tarkastelujakson aikana vihreiden puheenjohtaja. Listasta paljastui muun muassa oman puolueen väen, ammattiliitto Pron ja luontomatkailuyrittäjien edustajien tapaamisia.

Myös yrittäjä Jari Sarasvuo kävi Niinistön puheilla.

”Sarasvuon kanssa sovittiin Twitterissä väittelyn jälkeen, että tavataan eduskunnassa ja käydään tällainen Suomen tulevaisuus -keskustelu. Puhuimme siitä, mitä maalle pitäisi tehdä. Se oli hyvä keskustelu.”

Lopulta SK:n silppuriin päätyneellä Niinistön vieraslistalla on joitain kymmeniä nimiä. Eduskunnan ahkerimmalla isännällä, puoluetoveri Pekka Haavistolla kävi vuoden aikana noin 270 vierasta.

Niinistön sanoo keskittyneensä puheenjohtajana puolueen johtamiseen ja tavanneensa tuolloin eduskunnassa vähemmän ihmisiä.

Suomen Kuvalehden jutussa haastateltu elinkeinoministeri Mika Lintilä (kesk) arvioi, että kaikille tapaamishalukkaille löytyy aikaa, mutta milloin, se on eri kysymys. Ministerinä itsekin toimineen Niinistön mukaan väite on ”ihan täyttä puppua”.

”Pyyntöjä tulee niin paljon, että se on valikointia, keitä tavataan. Erityisavustajalle tai valtiosihteerille siirretään tapaamisia, jotka ovat sinänsä ihan hyödyllisiä ja korrekteja, muita joita ei priorisoida korkealle.”

SK-VIDEO: Suomen Kuvalehti tuhoaa eduskunnan vierailijalistoja

Lue myös: